ועדת החוקה, חוק ומשפט, כנסת 24, פרוטוקול מספר 323, 2022-06-29 11:00

גלעד קריב: בוקר טוב.

גלעד קריב: יום עמוס בפעולות חקיקה.

גלעד קריב: אנחנו מתכנסים לטובת דיון והצבעה על שתי הצעות חוק שמיד נציע למזגן בהסכמת חבר הכנסת המציע את ההצעה הפרטית.

גלעד קריב: הצעה אחת היא הצעת חוק ממשלתית, הצעת חוק העונשין (תיקון מס' 144 והוראת שעה) (החמרת הענישה בעבירות אלימות נגד קטין או חסר ישע), התשפ"ב-2021, מ/1479 שכבר מוזגה עם הצעה פרטית של חברת הכנסת מירב בן ארי, פ/24/988.

גלעד קריב: הצעת החוק השנייה היא הצעת חוק פרטית של חברנו חבר הכנסת אופיר כץ, הצעת חוק העונשין (תיקון מס' 140) (עונש מזערי בעבירה של תקיפה או התעללות בקטין או בחסר ישע על ידי האחראי עליו במסגרת חינוכית או טיפולית), התשפ"א–2020.

גלעד קריב: אני מבין, ומיד נשמע את חבר הכנסת אופיר כץ, שהושגה כאן הסכמה עם הממשלה בעניין הצעת החוק שלו ולכן אנחנו נציע בפתח הדיון למזג את הצעות החוק.

מירב בן ארי: שלי כבר מוזגה.

גלעד קריב: נכון.

גלעד קריב: אני אציין שנמצאים איתנו באולם הוועדה עורכת הדין עביר מטאנס מייעוץ וחקיקה במשרד המשפטים, נטע גורי המתמחה ובגלל ההתראה היחסית קצרה משתתפים איתנו גורמים נוספים באמצעות ה-זום.

גלעד קריב: נמצאים איתנו ב-זום נציגת משרד הרווחה והביטחון החברתי עורכת הדין יפעת זיידיס בן ארי.

גלעד קריב: מהמשרד לביטחון פנים עורכת הדין עורכת הדין אפרת ליפשיץ פרקש.

גלעד קריב: מהסניגוריה הציבורית עורך הדין ישי שרון.

גלעד קריב: מפרקליטות המדינה עורכת הדין איריס פיקר סגל וכאן איתנו מפרקליטות המדינה עורך הדין מוחמד סראחנה.

גלעד קריב: תודה אדוני שאתה איתנו.

גלעד קריב: ברשותך, חבר הכנסת כץ, לפני שנשמע את התייחסותך לנושא המיזוג, אני רוצה לשוב ולברך אותך על העיסוק המתמשך בסוגיה החשובה הזו, עיסוק שיש לו פנים רבות.

גלעד קריב: אנחנו לא ממצים את העיסוק היום.

גלעד קריב: הוועדה עסקה בנושא בהקשרים שונים.

גלעד קריב: מכיוון שכבר יש כאן הסכמה בין הממשלה לבין חבר הכנסת המציע, הצעד שאנחנו מבצעים היום של תמיכה בקביעת ענישת מינימום, הוא באמת חריג שבחריגים.

גלעד קריב: זו איננה המדיניות לא של משרד המשפטים אבל גם לא מדיניות ועדת החוקה.

גלעד קריב: בכל השנים האחרונות הרבה מאוד הצעות הונחו על שולחן הכנסת בכיוון הזה, למעט אחת שעוסקת בעבירות נשק לא צעדנו והבענו גם התנגדות, אני וחברים נוספים בוועדה, לכיוון הזה.

גלעד קריב: באמת מדובר בצעד חריג אבל אנחנו תומכים בצעד הזה מכיוון שאנחנו עוסקים בתחום שהוא תחום חריג בנוף ההתנהגות הפלילית העבריינית.

מירב בן ארי: ברגע שאתה עושה את זה, אתה בעצם עושה את זה כמדיניות.

מירב בן ארי: אתה קובע מדיניות ואז באופן אוטומטי זה מחלחל.

גלעד קריב: אבל זה אפשר לומר על כל תחום עברייני לשימוש בכלי הזה של ענישת מינימום.

גלעד קריב: חשוב לי לומר שיש כאן יוצא מן הכלל שנובע מחשיבות הטיפול בתחום הזה.

גלעד קריב: הדברים נעשים כדרכנו בהוראת שעה אבל חשוב לי להדגיש לפרוטוקול בפתח הדיון שאנחנו עושים את הדבר לא כאיזשהו שינוי מדיניות של הממשלה או של הוועדה בתחום ענישת המינימום אלא מתוך צורך לתת מענה מהיר ומיידי בהקשרים האלה.

גלעד קריב: ההערה השנייה שלי, ואני בטוח שחבר הכנסת כץ וחברת הכנסת בן ארי יסכימו איתי, שמהלך החקיקה הזה רחוק מלמצות את המענים הנדרשים מצד משרדי הממשלה לתחום.

גלעד קריב: אני אפילו מרשה לעצמי לומר שיכול להיות שאם המענים האחרים היו מיושמים במהירות רבה יותר, אולי לא היינו נדרשים לצעד החריג של קביעת ענישת מינימום.

גלעד קריב: אני רואה את החקיקה הזאת כהוראת שעה בראש ובראשונה כקריאה לא לרשות השופטת אלא דווקא לרשות המבצעת, לטפל טיפול מערכתי רב משרדי ורב זרועי בתופעה הזאת, במעמדם גם של הפעוטות וגם של הוריהם כנפגעי עבירה שמחייבים טיפול מיוחד וליווי מיוחד.

גלעד קריב: יש כאן שורה ארוכה של תיקוני חקיקה שצריך לעשות.

גלעד קריב: הזכרנו אותם כאן.

גלעד קריב: חבר הכנסת אופיר כץ העביר בקריאה טרומית חקיקה חשובה בנושא הזה של איסור העסקה במסגרות.

גלעד קריב: יש המון דברים שצריך לעשות והרבה מהם אלה מהלכים שחבר הכנסת כץ כבר התחיל בהם.

גלעד קריב: אני מקווה שהרשות המבצעת תתגייס מערכתית לנושא.

גלעד קריב: חבר הכנסת כץ, אני מציע שנפנה אליך כי אתה צריך קודם כל לומר לנו אם אתה מסכים למיזוג ואז נצביע.

אופיר כץ: תודה רבה אדוני היושב ראש.

אופיר כץ: בהחלט עבורי זה יום מאוד מאוד מיוחד, מאבק ששלוש שנים עם שרים שהתחלפו אבל אותה עמדה של משרד המשפטים לא לאפשר עונש מינימום.

אופיר כץ: אני באמת שמח שבסוף ההיגיון הבריא ניצח ומכת מדינה הזו שבאמת שטפה אותנו – כמעט כל שבוע שניים-שלושה מקרים של התעללות בגני ילדים – היום אנחנו מוציאים את המסר החשוב ביותר שגם תהיה הלימה בין המעשה לבין הענישה, מה שלא ראינו בשנים האחרונות וגם יהיה גורם של הרתעה.

אופיר כץ: המסר הוא שתדע שכל מי שתרים יד על ילד, תתעלל בילד, היא תשב בכלא.

אופיר כץ: נגמרו החגיגות של מאסר על תנאי, של עבודות שירות, של קנסות.

אופיר כץ: אנחנו עכשיו יוצאים לעידן חדש, עידן בו אנחנו נותנים יותר משמעות בהגנה על הילדים שלנו.

אופיר כץ: אנחנו ניתן להם יותר ביטחון במקום שבו ההורים שמים אותם.

אופיר כץ: הם תמיד אומרים שהגננת חייכה אלי וחיבקה ונישקה את הילד ואז פתאום הם רואים את התמונות ונחרדים.

אופיר כץ: אנחנו עושים כאן צעד משמעותי לשמור על הילדים שלנו ותדע כל מי שתרים יד על ילד, היא תשב בכלא.

אופיר כץ: אדוני היושב ראש, אני רוצה להודות לך על התמיכה, על הלווי ועל שניהלנו כאן מספר דיונים.

אופיר כץ: יכולת כיושב ראש ועדה, כחבר קואליציה ביחד עם שר המשפטים, לרוץ עם החוק בנוסח שרצו מלכתחילה, נוסח שאני לא קיבלתי ואז הייתי נשאר בחוץ, אבל אתה לא עשית את זה אלא אתה האמנת בדרך שאני הובלתי ולא נטשת אלא ראית את הילדים לנגד עיניך ואת ההורים ושמעת את קולם.

אופיר כץ: אני יודע שהרבה דיברו איתך והיית סבלני וגם כאן בוועדה נתת להם תמיד את האפשרות להביע את אשר על ליבם.

אופיר כץ: יש לך חלק מאוד מאוד משמעותי בקידום החוק הזה ואני ממש ממש מודה לך על כך.

אופיר כץ: אני לא חושב שיש ספק אם אני בעד המיזוג או נגד.

גלעד קריב: תודה על דברי התודה והתודה כמובן גם לך על הובלת הנושא.

גלעד קריב: אני אוסיף רק אמירה לפרוטוקול שחשוב לי לומר.

גלעד קריב: לא נעלמה מעינינו המורכבות שהוצגה בעיקר על ידי המועצה לשלום הילד בהבחנה הזאת בין זירות שונות בהן יש מעשים של אלימות כלפי פעוטות, הזירה הביתית למול הזירה של המסגרות.

גלעד קריב: אנחנו מודעים למורכבות הזאת, לא מתעלמים ממנה.

גלעד קריב: גם בעניין הזה אני לא חושב שאנחנו קובעים כאן תקדים אבל לפעמים אי אפשר לפתור את כל הסוגיות וצריך להכריע בסדרי עדיפויות.

גלעד קריב: אני חושב שמכיוון שמדובר בהוראת שעה וברור לנו שזה לא הצעד היחיד, אני חושב שכהוראת שעה זה דבר שאפשר לקבל מבלי לקבוע תקדימים לעתיד.

גלעד קריב: אני מציע שקודם כל נצביע על המיזוג ואז נבקש מנציגי הממשלה להציג את ההסכמות שהתגבשו עם חבר הכנסת כץ ואם יהיה מישהו שיבקש להתייחס ולהעיר, בבקשה.

גלעד קריב: אם לא, נקריא ונצביע.

גלעד קריב: אנחנו מעלים את ההצעה למיזוג שתי הצעות החוק שהזכרתי בפתח הדיון, זו הממשלתית שכבר מוזגה עם הצעת החוק של חברת הכנסת בן ארי והצעת החוק של חבר הכנסת אופיר כץ.

גלעד קריב: מי בעד המיזוג?

גלעד קריב: אושר

גלעד קריב: אושר פה אחד.

טליה ג'מאל: כמובן בכפוף לאישור ועדת הכנסת.

עביר מטאנס: בוקר טוב.

עביר מטאנס: לעניין המיזוג.

עביר מטאנס: כבר בפעמים קודמות הסכמנו לגבי המיזוג עם חברת הכנסת בן ארי לגבי תיקון סעיף 382 שקובע נסיבה מחמירה לעבירה של תקיפת קטין על ידי אחראי שאינו בן המשפחה שלו.

עביר מטאנס: הסעיף הזה נשאר אותו דבר ולא משתנה.

עביר מטאנס: יש הסכמות.

עביר מטאנס: הסעיף השני הוא הוראת שעה של עונש מזערי, סעיף 368ג(1) שבעצם קובע עונש מזערי של מאסר במקרים של גרימת חבלה של ממש או גרימת חבלה חמורה על ידי אחראי על קטין שאינו בן משפחה.

עביר מטאנס: גרימת חבלה של ממש או גרימת חבלה חמורה על ידי אחראי על קטין שאינו בן משפחתו.

עביר מטאנס: כמובן כן משאיר לבית המשפט את האפשרות לטעמים מיוחדים שיירשמו להקל בעונש.

עביר מטאנס: בהצעת המיזוג החדשה, זאת עבירת ההתעללות לפי סעיף 368ג.

עביר מטאנס: נקבע שהעונש לא יהיה פחות מחמישית העונש המרבי שנקבע לעבירה.

עביר מטאנס: גם כאן, כמו בכל מקום של עונש מזערי, יש את האפשרות לבית המשפט לחרוג מטעמים מיוחדים שיירשמו ולהקל בעונש.

עביר מטאנס: אני כן אסב תשומת לב שעונש מאסר בשני המקרים, גם בהתעללות וגם בגרימת חבלה חמורה, בהיעדר טעמים מיוחדים שיירשמו לא יהיו כולם על תנאי.

עביר מטאנס: אני חושבת שכיסיתי את כל ההיבטים.

גלעד קריב: גברתי היועצת המשפטית, הערות שלך?

טליה ג'מאל: לא.

טליה ג'מאל: רק אולי הצעה אחת שלנו, שזה יהיה מטעמים מיוחדים שיירשמו ולא סתם מטעמים מיוחדים.

גלעד קריב: חברת הכנסת בן ארי, את רוצה להתייחס?

מירב בן ארי: אני מברכת על הצעת החוק הזו.

מירב בן ארי: אני חושבת שגם היא נמשכת כאן שנים, עוד מהכנסת ה-20, ענישת מינימום.

מירב בן ארי: אני יכולה להגיד שהבאתי גם ענישת מינימום לצוותים רפואיים ועד היום לא אישרו לי את זה וחבל.

מירב בן ארי: אבל לפחות צריך לברך על זה כי אני אומרת לך שזה לא היה.

מירב בן ארי: אני הייתי 4 שנים בקואליציה ולא הסכימו לענישת מינימום בכלל.

מירב בן ארי: אני חושבת שזה דבר דרמטי.

מירב בן ארי: בעיניי זאת כן מדיניות.

מירב בן ארי: אמרתי את זה גם בדיון הקודם.

מירב בן ארי: אני אשלח את אופיר שיראה את זה בעצמו, שמה שקורה בכלא נווה תרצה שזה שינוי משמעותי לעומת שנים קודמות.

מירב בן ארי: אכן אחוזים גבוהים מאוד של מטפלות שמתעללות.

מירב בן ארי: כל פעם זה מדהים אותי.

מירב בן ארי: כשאתה נכנס, אתה רואה אישה נורמטיבית לגמרי, נורמטיבית ברמה שיכולה להיות אחותך או השכנה שלך וכשאתה שואל את הסוהרות – כי לא אומרים לך כשאתה נכנס לכלא כחבר כנסת אלא אתה אומר שלום לכולם ומדבר איתם – אחרי שאתה יוצא, הן אומרות לך.

מירב בן ארי: כמעט כל מי שדיברתי איתן, אלה מתעללות בילדים ובחסרי ישע.

מירב בן ארי: אני אקח אותך, שתראה בעצמך את המצב בכלא.

גלעד קריב: אני מאוד מקווה שהשהות שם היא גם שהות לא רק מענישה אלא גם משקמת.

מירב בן ארי: נכון.

מירב בן ארי: אני יכולה לומר לך שלעומת גברים, הרצידיביסטיות אצל נשים חזרה לכלא היא פחות מ-10 אחוזים.

מירב בן ארי: אצל גברים מדובר ב-30 ומשהו אחוזים שחוזרים לכלא.

אופיר כץ: גם ההורים חשבו שעומדים מולם נשים נורמטיביות.

מירב בן ארי: נכון.

מירב בן ארי: אגב, גם חברי הכנסת שהיו בנווה תרצה, רק אחרי שהם יצאו אמרו להם, הם היו בהלם.

מירב בן ארי: אני רואה כמדיניות כן יותר כניסה לכלא של מתעללות ועם זאת לתת לשופט, לרשות השופטת, את הכלים האלה ולהראות לכולם שזאת המדיניות שלנו.

מירב בן ארי: אני מברכת על כך.

גלעד קריב: אני מאוד מקווה שהפרקליטות והתביעה המשטרתית – וזה חשוב לומר – בשנתיים האלה, אתם חייבים לעקוב אחרי הנתונים.

גלעד קריב: אי אפשר להיות כאן עוד שנתיים ולהתחיל ללקט ממרכז המחקר והמידע.

גלעד קריב: ברגע שיש הוראת שעה על החמרת ענישה, אתם ממש חייבים.

גלעד קריב: אני יודע שיש אתגר גדול באיסוף נתונים והמערכות לא מדברות זו עם זו.

אופיר כץ: הערה סופר חשובה.

גלעד קריב: אתם ממש חייבים בשנתיים האלה לתעד ולהיות מסוגלים כי אם תבואו ותאמרו שהמסר נקלט, אז בסדר, אנחנו יודעים שבאופן כללי אנחנו לא מגדירים ענישת מינימום בחוק העונשין וטוב שלא מגדירים ענישת מינימום במקום שבאמת יש התאמה.

גלעד קריב: אתם צריכים לעבוד על זה.

גלעד קריב: אתם צריכים לתקן את הנחיות פרקליט המדינה שהתחייבתם לתקן בהקשר הזה, לעשות מחקר מלווה לשנתיים האלה והלוואי לא נצטרך מהבית הזה לאותת איתותים של מדיניות.

מירב בן ארי: אגב, מילה אחת על הקטע של המשטרה.

מירב בן ארי: באמת בשנה האחרונה – ואופיר גם יודע את זה – ראינו יותר ויותר התגייסות של המשטרה ובמקרים שהעמותה נתקלה בשוקת שבורה, באמת פנינו למשטרה ספציפית ובמיוחד, גם תיקים שאופיר הפנה וגם תיקים שאלונה הביאה ולקחו אותם לתשומת לב.

מירב בן ארי: כל עוד אני יושבת ראש הוועדה לביטחון פנים, נמשיך לטפל ספציפית גם במקרים אם המשטרה לא הייתה מספיק שם.

גלעד קריב: תודה.

גלעד קריב: חבר הכנסת מקלב.

גלעד קריב: אתה רוצה כבר לדבר ולנמק את ההסתייגויות?

אורי מקלב: כן.

גלעד קריב: בבקשה, זכות הדיבור שלך.

גלעד קריב: נראה בזה גם הנמקת ההסתייגויות.

אורי מקלב: תודה.

אורי מקלב: הנותן מתנה לחברו, צריך להודיעו.

אורי מקלב: כך לימדו אותנו חכמינו.

אורי מקלב: אם הוא נותן לו מכה, זה לא כתוב אבל אני מניח שגם צריך להודיעו.

גלעד קריב: מקל וחומר.

אורי מקלב: מקל וחומר.

אורי מקלב: אני חושב.

אורי מקלב: נותן מתנה, צריך להודיעו, אז מי שמכה את חברו, מכה את חברו בסתר?

אורי מקלב: דברים נוראיים הדברים האלה.

אורי מקלב: קודם כל צריך להגיד מי זה חברו ואם אני נותן את המתנה, אני צריך אולי גם לנמק אותה במקרה הזה.

אורי מקלב: להגיש הסתייגויות לחוק הזה בזמן הזה, זה אירוע שמעבר להסתייגויות הוא יכול לפגוע בהצעת החוק, במהלך אישור החוק הזה עכשיו, לאחר שחבר כנסת טרח הרבה סביב חוק.

אורי מקלב: כל אחד שמחוקק בבית הזה, אנחנו יודעים שיש חוקים שהוא עובד עליהם מאוד מאוד קשה עד שזה מגיע לשולחן הכנסת ועד שהוא מגיע לשלב כזה מתקדם של חקיקה.

אורי מקלב: אני צריך לומר את האמת.

אורי מקלב: אני לא משקר ואומר את כל האמת.

אורי מקלב: החשיבה שלי הייתה היום לא רק להוסיף את ההסתייגויות שקצת הצטמצמו אלא גם להוסיף עוד טענות לסגנון של נושא חדש ועוד אבל אני לא עושה את זה ואני גם אומר לכם למה.

אורי מקלב: חשבתי שלא היה ראוי לפגוע בחבר הכנסת אופיר כץ שבאמת טרח הרבה אבל אותם נימוקים לא היו לי כלפי המציע בהצמדה השנייה, לא בגלל שהיא נספחת להצעת החוק הגדולה הזאת בסעיף 1 אלא גם בגלל - אני מתחבר למה שאמרת – שהיום היו לך כמה השגות על המהלכים כאן בכנסת ואחת מהם היא הניסיון לעצור חוק איזוק לאחר טרחה גדולה מאוד של הרבה שנים, חוק שנמצא בוועדה לביטחון פנים.

אורי מקלב: אני הגבתי בקריאה קטנה שאם בביטחון פנים עסקינן, אני לא מתפלא על שום דבר, אל תבוא ואל תשאל איך יכולות להיות טענות לא ענייניות הוועדה לביטחון פנים עושה את זה.

מירב בן ארי: על מה אתה מדבר?

מירב בן ארי: אתה יכול להסביר לי?

אורי מקלב: אני אגיד לך.

אורי מקלב: את לא יודעת על מה אני מדבר?

מירב בן ארי: באת לכאן כדי לסגור איתי חשבון?

אורי מקלב: אני באתי לכאן כי אני חבר הוועדה.

מירב בן ארי: אז אתה אומר ועדה לביטחון פנים.

מירב בן ארי: מה הבעיה?

מירב בן ארי: לא הבנתי מילה ממה שאמרת.

אורי מקלב: לא הבנת, בסדר.

אורי מקלב: חלק הבין.

מירב בן ארי: הבנת?

מירב בן ארי: גם הוא לא הבין.

מירב בן ארי: אולי תסביר.

אורי מקלב: אני אסביר.

אורי מקלב: בוועדת ביטחון פנים יש הצעת חוק שלי ושל חברת הכנסת גבי לסקי.

מירב בן ארי: שאין הסכמה של אף משרד ממשלתי.

אורי מקלב: יש הסכמה.

אורי מקלב: את מסובבת אותנו בכחש ואני רוצה לספר איזה שיאים יש בכנסת הזאת.

מירב בן ארי: להזכיר לך שבגלל זה - - -

אורי מקלב: לא נאשר לך הרבה דברים.

מירב בן ארי: אז עלי אתה מטיל את זה?

אורי מקלב: את מתנהלת מול חברי כנסת שלא ביושר.

מירב בן ארי: תתבייש לך.

גלעד קריב: מכובדיי, אני מבקש.

מירב בן ארי: אתה מנצל את הפלטפורמה הזאת.

אורי מקלב: היושב ראש, תהום אידיאולוגית יש ביני לבינך, שקר לא שיקרת אותי ואני לא שיקרתי אותך.

מירב בן ארי: למה?

מירב בן ארי: אני שיקרתי אותך?

אורי מקלב: את משקרת אותי ומשקרת את הוועדה.

מירב בן ארי: אתה פשוט צריך להתבייש שאתה מנצל חוק כזה חשוב.

אורי מקלב: תני לי לדבר.

מירב בן ארי: יש לך בעיה, תבוא לדבר איתי.

אורי מקלב: אל תהיי אלימה בדיבורים שלך.

מירב בן ארי: בחיים לא ראיתי דבר כזה.

אורי מקלב: האלימות שלך היא אלימות כפולה.

מירב בן ארי: באים להציג הסתייגויות לחוק של אופיר כץ שיש לו בעיה עם החוק של המכתזית שאין לו הסכמה של משרדי הממשלה.

אורי מקלב: אל תגידי שאין הסכמה.

מירב בן ארי: אין הסכמה.

מירב בן ארי: אין הסכמה.

גלעד קריב: חבר הכנסת מקלב, אנא, אני ממש מבקש גם מפאת הנושא עצמו.

אורי מקלב: תן לי לדבר.

גלעד קריב: אני אתן לך.

גלעד קריב: אצלי נותנים לדבר.

אורי מקלב: כל מה שאני אומר, אני לא צועק אלא מדבר בשקט ויש לי את הזכות, כל זמן שאני לא מקלל מישהו ואני לא אומר דברים שהם לא ראויים להיאמר בכנסת.

אורי מקלב: אני מבקש ממך שתאפשר לי לדבר במשך שתי דקות.

אורי מקלב: אני פעם הזדהיתי מאוד עם כך שיושבת ראש הוועדה לביטחון פנים הלינה על כך שמדברים איתה ומכנים אותה ואומרים לה דברים קשים.

אורי מקלב: הזדהיתי עם הדברים האלה מכיוון שאני לא נוהג לעשות את זה וחשבתי שזה לא ראוי להיעשות מאחר שזה אישי.

אורי מקלב: היום אני הסרתי את ההזדהות הזאת, את כל הסימפטיה להתנהגות כזאת.

מירב בן ארי: תגיד לי, זה נראה לך הגיוני?

מירב בן ארי: אני לא מבינה.

מירב בן ארי: הוא בא לכאן לסגור איתי?

מירב בן ארי: תעשה לי טובה.

אורי מקלב: יש לך אפשרות ללכת.

אורי מקלב: חברת הכנסת מירב בן ארי יוצאת מהדיון.

אורי מקלב: אני חושב שבכנסת הזו גם צריכים להיות כללים.

אורי מקלב: כאשר מדברים על הצעות חוק, כאשר יש סוג של קולגיאליות אנחנו יודעים מה הטרחה, לבוא ולהגיד לחבר כנסת שאין הסכמות של משרדי ממשלה כאשר משרדי הממשלה מודיעים בוועדה שיש הסכמות, כשהייעוץ המשפטי של הכנסת – וניסו להגיד שיש ויכוח בין הייעוץ המשפטי לבין המשרדים השונים – מטלפנים ליושבת ראש הוועדה ואומרים שאין להם השגות, יש להם אבל זאת לא סיבה לעכב את החוק, אנחנו מביניים, אנחנו חושבים שצריך לשפר אותו וצריך לשנות, המציע הציע הצעות.

אורי מקלב: הסכמנו לכל התנאים.

אורי מקלב: יש הסכמות קואליציה ואופוזיציה.

אורי מקלב: יש הסכמה של קואליציה ואופוזיציה שהחוק הזה היה מגיע גם לעת הזו, אבל להגיד לא ולשקר – לא היה תקדים כזה.

אורי מקלב: אני נמצא כאן כמה שנים.

אורי מקלב: בכל אופן, מכיוון שיש כאן מי שמוביל את החוק, אנחנו מסירים גם את ההסתייגות ואני גם לא אטען נושא חדש.

גלעד קריב: תודה.

גלעד קריב: אלונה, לפני שנקריא תרצי לומר דברים?

גלעד קריב: אחרי שנקריא ונצביע?

אלונה דניאל: אחרי שתצביעו.

גלעד קריב: בסדר.

גלעד קריב: נציג הפרקליטות, אתה מבקש להתייחס.

מוחמד סראחנה: לא.

מוחמד סראחנה: את הדברים אמרנו בדיון הקודם.

מוחמד סראחנה: כמו שאדוני אמר, אנחנו עובדים על הנחיית פרקליט המדינה.

גלעד קריב: אני שב על קריאתי, אני גם הוצאתי אותה בכתובים, אני מנצל את ההזדמנות הזאת, להקים לאלתר צוות בין-משרדי של משרד המשפטים, המשרד לביטחון פנים, הרווחה.

גלעד קריב: אני חושב שאלה המשרדים הרלוונטיים.

גלעד קריב: חייבים לראות איך מטפלים טיפול מערכתי בנושא הזה בדגש על הליווי הצמוד, גם המשפטי וגם הסוציאלי כמובן של הפעוטות אבל גם של ההורים.

גלעד קריב: צריך למצוא דרך להכניס את ההורים למעגל בצורה יותר טובה.

גלעד קריב: זה עלה כאן בבירור מהדיונים.

גלעד קריב: לא קיבלנו בקשות התייחסות מדוברים שנמצאים ב-זום.

גלעד קריב: אני חושב שגם התייחסנו בהרחבה לכל הסוגיות ולדעות השונות בדיונים הרבים שקיימנו.

גלעד קריב: אם תגענה בקשות, אני אאפשר.

גלעד קריב: אם כן, אנחנו ניגשים להקראה.

טליה ג'מאל: חבר הכנסת כץ מבקש רשות דיבור במליאה?

אופיר כץ: כן.

גלעד קריב: חבר הכנסת כץ לשיטתי גם ימצא את הדרך לומר את הדברים מעל הדוכן.

אורי מקלב: מותר למציע, התקנות מאפשר לו, אחרי האישור.

אורי מקלב: אתה מבקש זכות דיבור ואתה יכול גם אחרי כן וגם לפני כן.

אופיר כץ: הסתייגות דיבור נותנת לי לפני?

אורי מקלב: לפני.

אורי מקלב: הסתייגות דיבור נותנת לך לפני כן כהסתייגות דיבור אבל כמציע, גם אם לא הייתה לך הסתייגות דיבור, אתה יכול.

אורי מקלב: נותנים למי שמאשרים לו חוק.

טליה ג'מאל: חבר כנסת שלא הגיש הסתייגות, יכול לבקש הסתייגות דיבור.

אורי מקלב: הסתייגות דיבור יכול לבקש כל חבר כנסת.

גלעד קריב: תקראו בבקשה לחבר הכנסת בן ארי להקראה ולהצבעה.

טליה ג'מאל: אני אקריא.

טליה ג'מאל: אני רק אומרת שגם ההצבעה עכשיו היא רק בכפוף לזה שוועדת הכנסת תאשר את המיזוג.

טליה ג'מאל: כלומר, אנחנו מכינים את זה אבל ההצעה הזאת תיכנס לתוקף אחר כך.

גלעד קריב: אבל אנחנו מצביעים עכשיו.

גלעד קריב: לא ממתינים לאישור.

טליה ג'מאל: אנחנו מצביעים עכשיו אבל בכפוף לאישור המיזוג בוועדת הכנסת.

טליה ג'מאל: חוק העונשין (תיקון מס'... והוראת שעה), התשפ"ב-2022

טליה ג'מאל: בחוק העונשין, התשל"ז-1977 (להלן – החוק העיקרי), בסעיף 382, אחרי סעיף קטן (ג) יבוא: "(ד) העובר עבירה לפי סעיף 379 כלפי קטין או חסר ישע שעליו הוא אחראי כהגדרת "אחראי על קטין או על חסר ישע" בסעיף 368א, והקטין או חסר הישע אינו בן משפחתו כאמור בפסקה (2) להגדרה "בן משפחתו" שבסעיף קטן (ב), דינו – כפל העונש הקבוע לעבירה".

טליה ג'מאל: זאת ההצעה של חברת הכנסת בן ארי.

טליה ג'מאל: זה כפל העונש בעבירה של תקיפה.

טליה ג'מאל: זאת לא ענישת מינימום.

טליה ג'מאל: אנחנו בעצם משווים כאן למצב של בני משפחה, לנסיבה מחמירה של בני משפחה.

טליה ג'מאל: עד תום שנתיים מים תחילתו של חוק זה, יקראו את החוק העירי כך שאחרי סעיף 368ג יבוא: "368ג1.

טליה ג'מאל: עונש מזערי – הוראת שעה

טליה ג'מאל: נעברה עבירה של התעללות לפי סעיף 368ג בקטין או בחסר ישע הנמצא במסגרת חינוכית או טיפולית, והעבירה נעברה בידי האחראי על הקטין או חסר הישע באותה מסגרת, אינו בן משפחתו, לא יפחת עונשו מחמישית העונש המרבי שנקבע לעבירה, אלא אם כן החליט בית המשפט, מטעמים מיוחדים שיירשמו, להקל בעונשו.

טליה ג'מאל: עונש מאסר לפי סעיפים קטנים (א) ו-(ב) לא יהיה, בהיעדר טעמים מיוחדים שיירשמו, כולו על תנאי.

טליה ג'מאל: "מסגרת חינוכית או טיפולית" – מעון, מוסד או כל מסגרת חינוכית או טיפולית אחרת.

טליה ג'מאל: "בן משפחה" של קטין או חסר ישע – הורהו או בן משפחה כמשמעותו בפסקה (2) להגדרה "אחראי על קטין או חסר ישע" שבסעיף 368א".

גלעד קריב: תודה.

גלעד קריב: הנה, חברת הכנסת בן ארי באה.

גלעד קריב: מי בעד אישור הצעת החוק?

גלעד קריב: אושר

גלעד קריב: הצעת החוק אושרה פה אחד.

טליה ג'מאל: בכפוף לאישור.

גלעד קריב: בכפוף לאישור ועדת הכנסת.

גלעד קריב: אני רוצה להודות לחברת הכנסת בן ארי ולחבר הכנסת אופיר כץ.

מירב בן ארי: תודה.

מירב בן ארי: אני ממש מתנצלת.

מירב בן ארי: זה לא יפה.

מירב בן ארי: לא מתנהגים כך, בטח לא בחוק כזה.

גלעד קריב: ידידתי, אנא.

מירב בן ארי: אם יש בעיות, בוא ודבר איתי.

גלעד קריב: אנחנו נשמור על חגיגיות ועל חשיבות הרגע.

גלעד קריב: תודה לשניכם.

גלעד קריב: תודה לנציגות הממשלה ונציגי הממשלה, לסניגוריה הציבורית ולכל הארגונים החברתיים.

אלונה דניאל: נפרדנו מהחוק הזה ב-3:00 בבוקר ועכשיו אנחנו חוגגים אותו.

אלונה דניאל: אני רוצה להודות לך, גלעד, על העבודה הרגישה, על הקשב ועל העומק.

אלונה דניאל: אני רוצה להודות ללילך וגנר ממשרד המשפטים על המילים שאני צריכה עוד לגלגל אותן.

אלונה דניאל: פעם נכתוב ספר איך לנצח את משרד המשפטים.

גלעד קריב: איך לנצח עם משרד המשפטים.

אלונה דניאל: זה לגמרי עם.

אלונה דניאל: לאורך כל הדרך, בדיוק כמו שהלכנו עם הפרקליטות ובדיוק כמו שאנחנו מעריכים את השופטים.

אלונה דניאל: זה משהו הצהרתי ולא כי אנחנו חושבים שהם לא עושים צדק אלא צריך עוד.

אלונה דניאל: אופיר, מילים לא יתארו את כל מה שאתה בשבילנו, מאבא, אימא, פסיכולוג, שומר הילדים.

אלונה דניאל: זה שלך.

אלונה דניאל: מירב, תודה.

אלונה דניאל: גם במשטרה.

אלונה דניאל: רק הבוקר קיבלתי הזמנה ללכת לעשות ימי עיון לחוקרים.

אלונה דניאל: יש כאן המון שינוי.

אלונה דניאל: זה למען כל ההורים שצופים בנו.

אלונה דניאל: זה בשביל הקטנטנים שלכם.

אלונה דניאל: באמת, גם אם לא האמנו, אבל הנה, הרגע הגיע.

אלונה דניאל: תודה לגדעון סער שהתגייס לאירוע.

אלונה דניאל: אני באמת מודה לכם.

אלונה דניאל: זה אחד הימים הבודדים שאפשר לחגוג משהו בימים מלאים שהם מלאי דמעות ובשום דבר משמח.

אלונה דניאל: תודה על היום הזה.

גלעד קריב: אלונה, תודה לך ולמטה ההורים, לכל הפעילות שלך ושלהם.

גלעד קריב: יישר כוחכם.

גלעד קריב: מכובדיי, אנחנו נועלים את הדיון.

גלעד קריב: נוודא שוועדת הכנסת תקבל את הצעת המיזוג.

גלעד קריב: תודה לכולכם.